ДЗЯРЖАЎНАЯ ЎСТАНОВА АДУКАЦЫІ

“СІВІЦКІ НАВУЧАЛЬНА-ПЕДАГАГІЧНЫ КОМПЛЕКС

ДЗІЦЯЧЫ САД-БАЗАВАЯ ШКОЛА”

УРОК БЕЛАРУСКАЙ МОВЫ Ў 5 КЛАСЕ

**ПАДАГУЛЬНЕННЕ ВЫВУЧАНАГА**

**ПА РАЗДЗЕЛЕ “ЛЕКСІКА”**

Падрыхтавала

Жаўток Наталля Генадзьеўна,

настаўнік беларускай мовы і літаратуры

І кваліфікацыйнай катэгорыі

СІВІЦА

**Тэма ўрока.** Падагульненне вывучанага па раздзеле “Лексіка”.

**Мэта:** паглыбленне і сістэматызацыя ведаў вучняў па асноўных пытаннях тэмы.

**Задачы:**

* паўтарыць і замацаваць веды па раздзеле “Лексіка”;
* развіваць пазнаваўчую актыўнасць, творчыя здольнасці вучняў, уменне выкарыстоўваць слоўнікі;
* выхоўваць цікавасць да культуры беларускага народа, прывіваць любоў да роднага слова.

**Тып урока:** абагульненне і сістэматызацыя ведаў.

**Форма:** урок-падарожжа.

**Абсталяванне:** Тлумачальны слоўнік беларускай мовы, карткі з заданнямі, кветкі для правядзення рэфлексіі, мультымедыйны праектар, прэзентацыя па тэме ўрока.

**Ход урока**

**І. Арганізацыйны момант. Стварэнне эмацыянальнага настрою.**

Н а с т а ў н і к. Добры дзень, мае дарагія вучні! Спадзяюся, што сённяшні дзень, сапраўды, будзе добрым, тым больш, што нам усміхаецца вясёлае веснавое сонейка. Усміхніцеся і вы яму, а таксама мне і адзін аднаму, і з добрым настроем пачнём нашу працу.

**ІІ. Паведамленне тэмы і мэты ўрока.**

Н а с т а ў н і к. Тэма нашага ўрока – Падагульненне вывучанага па раздзеле “Лексіка”.

Сённяшні ўрок і звычайны і незвычайны адначасова. Звычайны, таму што мы будзем гаварыць аб тых рэчах, якія вы добра ведаеце. Незвычайны, таму што мы здзейснім падарожжа па акіяне Лексіка.

Мэта падарожжа – паглыбленне і сістэматызацыя ведаў па раздзеле “Лексіка”. Такім чынам, сёння мы з вамі паўторым і замацуем пройдзены матэрыял, будзем працаваць са слоўнікамі, выконваць розныя заданні. А цяпер давайце ўспомнім, што такое лексіка? *(Вучні адказваюць.)*

Лексіка – гэта бяскрайні акіян ведаў. Каб адправіцца ў такое падарожжа, неабходна мець лінгвістычнае здароўе, а компасам будуць служыць вашы веды. А зараз давайце зробім першы запіс у нашым “судовым журнале” – сшытку: дата, класная работа, тэма ўрока.

Для таго, каб адправіцца ў падарожжа, трэба разгадаць крыжаванку. Вы згодны на такое выпрабаванне? Тады пачынаем. Уважліва слухайце.

**ІІІ. Актуалізацыя атрыманых ведаў.**

1. Як называюцца словы, якія па-рознаму вымаўляюцца і пішуцца, але абазначаюць адзін і той жа прадмет, з’яву ці прымету? *(Сінонімы.)*
2. Лексічнае значэнне, якое ўзнікае пры пераносе ўласцівасцей аднаго прадмета на другі. *(Пераноснае.)*
3. Словы, якія выйшлі з актыўнага паўсядзённага ўжывання. *(Устарэлыя.)*
4. Гэтыя словы аднолькава вымаўляюцца і пішуцца, але абазначаюць розныя прадметы і з’явы. *(Амонімы.)*
5. Словы, якія выкарыстоўваюцца людзьмі пэўнай прафесіі ці спецыяльнасці. *(Прафесійныя.)*
6. Словы, якія ўвайшлі ў беларускую мову з іншых моў. *(Запазычаныя.)*
7. Як называюцца словы, якія маюць некалькі лексічных значэнняў? *(Мнагазначныя.)*
8. Назавіце словы, якія маюць супрацьлеглае значэнне. *(Антонімы.)*
9. Якія словы ўжываюцца толькі ў мове жыхароў пэўнай мясцовасці? *(Дыялектныя.)*
10. Устойлівыя непадзельныя спалучэнні слоў, якія існуюць у мове як адно сэнсавае цэлае. *(Фразеалагізмы.)*

Н а с т а ў н і к. Крыжаванку вы разгадалі, а цяпер прачытайце слова, якое ў

нас атрымалася – МАЛАЙЧЫНКІ. Сапраўды, малайчынкі! З першым выпрабаваннем вы справіліся, значыць можна адпраўляцца ў падарожжа.

**ІV. Замацаванне.**

Н а с т а ў н і к. Але спачатку давайце пазнаёмімся з картай падарожжа. Паглядзіце ўважліва на экран. Перад намі карта бяскрайняга акіяна, які называецца Лексіка.

* Скажыце, што знаходзіцца ў акіяне? *(Астравы.)*

- Так, правільна, астравы, якія мы з вамі сёння наведаем. А яшчэ на карце паказаны маршрут нашага падарожжа. *(Настаўнік і вучні разглядаюць маршрут.)*

- Ну што, сябры, у добры шлях па бяскрайнім акіяне Лексіка. І так, першы востраў – Адназначных і мнагазначных слоў. Жыхары гэтага вострава вельмі добразычлівыя і хочуць з вамі пазнаёміцца. Але яны не вераць, што слова *зямля* з’яўляецца мнагазначным. Давайце ім дакажам, што гэта сапраўды так.

*Прачытайце сказы. Вызначце, у якіх значэннях ужыта слова зямля.*

Д л я д а в е д к і: радзіма, глеба, планета.

Зямля каля нашай рэчкі пясчаная.

Не забывай ніколі, дружа, сваю зямлю, свой родны край!

Квітней, жыццё, на ўсёй зямлі, як першы летні дзень!

* У якім значэнні ўжыта слова *зямля* ў першым сказе? У другім? У трэцім?
* Правільна, малайцы! Вы даказалі жыхарам, што слова *зямля* мнагазначнае. І

гэта яшчэ не ўсе яго значэнні.

* Скажыце, дзе можна даведацца пра значэнне слоў, іх правапіс, вымаўленне?

Што нам дапаможа? *(Слоўнікі.)*

* Правільна, слоўнікі. І так, мы прыбываем у бухту Слоўнікаў.
* Ці ведаеце вы, што такое бухта? Калі не ведаеце, паглядзіце ў слоўнік, які

ляжыць у кожнага на парце. Прачытайце і запішыце у сшыткі.

* Мы знаходзімся ў бухце Слоўнікаў. Паглядзіце ўважліва на экран. Перад

вамі слоўнікі беларускай мовы.

* Скажыце, якія слоўнікі вы ўжо добра ведаеце? *(Вучні адказваюць.)*

Н а с т а ў н і к. Падарожжа наша працягваецца. Мы вось-вось падыдзем да

вострава Прамога і пераноснага значэння. Выканаем заданне жыхароў гэтага вострава? Тады давайце пазнаёмімся з гэтым заданнем. *(Вучань чытае.)*

*Выпішыце словазлучэнні, у якіх словы ўжыты ў пераносным значэнні.*

Глыбокія канавы – глыбокія веды; цесная шапка – цесная дружба; чэрствы хлеб – чэрствы характар; востры нож – востры язык; калючы дрот – калючы вецер; воўчы след – воўчы апетыт; ружовыя кветкі – ружовыя мары.

Н а с т а ў н і к. Ну што, плывём далей! Наперадзе востраў Сінамант. Ён перадае сігнал SOS! Гэты востраў захапілі піраты і далі яму другую назву. Мы павінны выратаваць жыхароў гэтага вострава і вярнуць яму былую назву. Вы згодны са мной? Тады слухайце першае заданне піратаў.

1. Прааналізуйце значэнні слоў і ў кожным радзе вызначце чацвёртае “лішняе”.

а) адважны, багаты, бясстрашны, смелы;

б) гарэць, ззяць, палаць, тлець;

в) добра, міла, прыемна, сурова;

г) ашукаць, падмануць, прадбачыць, перахітрыць.

Н а с т а ў н і к. Наступнае патрабаванне піратаў гучыць так:

2) Адгадайце загадкі і назавіце значэнні слоў-адгадак. Будзьце ўважлівымі.

Гавару я адмыслова,

У паэзіі жыву.

Нагадаю вам Крылова

І Кандрата Крапіву.

Апрануць магу таксама,

Прыгажосцю адарыць,

Бо тканінай баваўнянай

Я з’яўляюся, сябры. *(Байка.)*

Адно жывёле будзе ежай

Зімой на ферме ці ў хляве.

Другая ў горадзе замежным

Спакойнай рэчкаю плыве. *(Сена.)*

Ён прыйшоў уночы,

Мне заплюшчыў вочы.

І на крылах бы панёс

У краіну ўсіх дзівос.

На паляначцы лясной

Паказаў мне ўлетку

І назваў сабой

Прыгажуню-кветку. *(Сон.)*

Н а с т а ў н і к. Скажыце, як называюцца словы-адгадкі? *(Амонімы.)* Правільна, амонімы! Вось мы з вамі выратавалі і амонімы. Жыхары вострава Сінамант дзякуюць вам за дапамогу. Слухаем апошняе патрабаванне піратаў. Калі вы справіцеся і з гэтым заданнем, то зможаце выратаваць жыхароў і вярнуць вастраву былую назву.

1. Растлумачце сэнс прыказак. Спішыце, устаўляючы прапушчаныя літары і раскрываючы дужкі, падкрэсліце антонімы.

1. Горкая часам праца, ды хле.. ад яе сало..кі. 2. Схлусіў сёння, (не) павераць і заўтра. 3. Хто (не) шануе чужога, той і свайго (не) мае.

Н а с т а ў н і к. Ці здагадаліся, як называўся раней гэты востраў? *(Вучні называюць.)* Правільна – востраў Сінонімаў, амонімаў і антонімаў. Такім чынам, дзякуючы вашым добрым ведам, жыхары выратаваны, а востраву вернута былая назва.

**Хвілінка адпачынку.**

Н а с т а ў н і к. Мы з вамі добра папрацавалі і крыху стаміліся. Таму зараз пагуляем у гульню “Пазнай фразеалагізм”. Кожнай пары я дам картку, на якой запісаны фразеалагізм (вадзіць за нос – абяцаць што-небудзь і не выконваць, выгаварыць з дакорам; кляваць носам – драмаць і інш.) Патрэбна растлумачыць яго з дапамогай жэстаў, мімікі, нават некаторых рэчаў, калі гэта неабходна. Адна пара тлумачыць, а астаннія адгадваюць фразеалагізм.

Н а с т а ў н і к. Ну што, адпачнулі? А зараз зноў за працу! Падарожжа па акіяне Лексіка працягваецца.

Наступны прыпынак – гэта востраў Спрадвечна беларускіх і запазычаных слоў. У жыхароў гэтага вострава здарылася няшчасце. А справа вось у чым. У іх узніклі цяжкасці з напісаннем некаторых слоў. Дзеці, дапаможам жыхарам гэтага вострава? Тады ўважліва паглядзіце на экран.

Спішыце словы, устаўце прапушчаныя літары і растлумачце іх правапіс. Камп’ют..р, дз..вяты, Юпіт..р, са..на, с..мнаццаты, аквары..м, рады..с, каф…

Н а с т а ў н і к. Малайцы! Жыхары гэтага вострава шчыра дзякуюць вам за дапамогу. Падарожжа наша працягваецца. Перад намі – востраў Прафесіянал. Тут жывуць людзі розных прафесій. Яны вельмі старанныя, працавітыя і для вас падрыхтавалі цікавае заданне.

Скласці дыялог з выкарыстаннем прафесіяналізмаў.

Н а с т а ў н і к. Ці памятаеце вы, што такое дыялог? *(Вучні адказваюць.)* Заданне будзеце выконваць не індывідуальна, а ў пары. Кожная пара атрымае картку з назвай прафесіі і апорнымі словамі. Потым зачытаеце свае дыялогі.

Н а с т а ў н і к. Рухаемся далей. Перад намі востраў Устарэлых слоў. Цікава, што нас чакае тут?

Зараз мы з вамі пойдзем у гістарычны музей. Тут знаходзіцца шмат цікавых рэчаў. Уважліва паглядзіце на гэтыя прадметы і паспрабуйце даць ім назвы: меч, кальчуга, ступа, калаўрот.

*Меч.* Старадаўняя халодная зброя, падобная на вялікі нож, выстры з абодвух бакоў.

*Кальчуга.* Даўнейшы воінскі даспех у выглядзе рубашкі з металічных кольцаў.

*Ступа.* Драўляная або металічная пасудзіна, у якой таўкуць што-небудь таўкачом.

*Калаўрот.* Прылада, пры дапамозе якой пралі лён і воўну.

Н а с т а ў н і к. Гэтыя словы з’яўляюцца ўстарэлымі. А прадметы, якія абазначаны гэтымі словамі, можна ўбачыць толькі ў музеі.

**V. Падвядзенне вынікаў урока.**

Н а с т а ў н і к. Ну што, дзеці, я думаю настаў час вяртацца ў родную школу? Мы сёння здзейснілі незвычайнае падарожжа па акіяне, пабывалі на розных астравах, пазнаёміліся з іх жыхарамі, а таксама паўтарылі і замацавалі свае веды па раздзеле “Лексіка”.

- А цяпер скажыце, што вам спадабалася больш за ўсё на ўроку?

- Што асабліва зацікавіла?

**VІ. Заданне на дом.**

Скласці сказы з наступнімі фразеалагізмамі: кляваць носам, даць перцу, намыліць шыю, вадзіць за нос.

**VІІ. Выстаўленне адзнак.**

Н а с т а ў н і к. А зараз за добрую працу на ўроку кожны з вас атрымае адзнаку.

**VІІІ. Рэфлексія.**

Н а с т а ў н і к. У кожнага з вас на парце ляжаць кветкі чырвонага, аранжавага і сіняга колеру, а таксама стрыжань. Вы, напэўна, падумалі: навоша ўсё гэта? А зараз я вам растлумачу. Мы з вамі будзем састаўляць з гэтых кветак букет. Кожны павінен выбраць толькі адну кветку. А цяпер паслухайце, што абазначаюць гэтыя кветкі. Калі:

* Тэма засвоена поўнасцю. *(Чырвоная)*
* Адчуваю некаторыя цяжкасці. *(Аранжавая)*
* Многае засталося незразумела. *(Сіняя)*

Н а с т а ў н і к. Ну што, стаўце свае кветкі ў вазу. Паглядзім, які букет атрымаецца?

Цудоўны атрымаўся букет! Я вельмі рада, што вы ўсе засвоілі гэту тэму.

Урок закончаны! Дзякуй за супрацоўніцтва!

**Кантактная інфармацыя**

Жаўток Наталля Генадзьеўна – настаўнік беларускай мовы і літаратуры

ДУА “Сівіцкі навучальна-педагагічны комплекс дзіцячы сад-базавая школа” Валожынскага раёна Мінскай вобласці. Тэлефон рабочы – 8 01772 31 7 38, мабільны (Вэлком) +375 29 3258030.